Handout Number : 496

**Uzbekistan to provide support for Bangladeshi entrepreneurs**

Tashkent, 01 February :

Ambassador of Bangladesh to Uzbekistan Md. Zahangir Alam had an official visit today to Ferghana Region of that country and had a meeting with Khayrulla Bozarov Khayitbayevich, Governor of Ferghana at Governor`s office in Ferghana city.

During the meeting, Bangladeshs Ambassador requested Governor of Ferghana to facilitate land and banking support to the Bangladeshi entrepreneurs to set up their businesses in textile sectors in Ferghana Region. The Governor agreed to provide land free of cost and 50% of banking support for Bangladeshi entrepreneurs.

Ambassador invited H. E. Khairullo Bozorov, Governor of Ferghana to visit Bangladesh to explore the prospects for cooperation and the Governor accepted the proposal to visit Bangladesh soon.

Deputy Governor of Ferghana region Mukhsinkhoja Abdurakhmonov was also present during the meeting.

#

Nripendra/Roksana/Pasha/Rafiqul/Joynul/2021/2200 Hours

তথ্যবিবরণী নম্বর : ৪৯৫

**বঙ্গবন্ধুর জন্মশতবার্ষিকী উদ্যাপন উপলক্ষে**

**দশ দিনব্যাপী বিশেষ অনুষ্ঠানমালার আয়োজন করা হবে**

ঢাকা, ১৮ মাঘ (১ ফেব্রুয়ারি) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্যাপন উপলক্ষে আগামী ১৭ মার্চ হতে ২৬ মার্চ ২০২১ পর্যন্ত দশ দিনব্যাপী ‘চিরন্তন বঙ্গবন্ধু’ থিমের ওপর বিশেষ অনুষ্ঠানমালা আয়োজনের পরিকল্পনা গ্রহণ করা হয়েছে।

 আজ বিকালে অনুষ্ঠিত জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্যাপন জাতীয় বাস্তবায়ন কমিটির এক ভার্চুয়াল সভায় এ কথা জানানো হয়। জাতীয় বাস্তবায়ন কমিটির প্রধান সমন্বয়ক ড. কামাল আবদুল নাসের চৌধুরীর সঞ্চালনায় সভায় সভাপতিত্ব করেন কমিটির সভাপতি জাতীয় অধ্যাপক রফিকুল ইসলাম।

 সভায় জানানো হয়, প্রধানমন্ত্রী শেখ হাসিনার নির্দেশনার আলোকে কোভিড-১৯ জনিত বিদ্যমান পরিস্থিতিতে জনসমাগম পরিহার করে এসব অনুষ্ঠান টেলিভিশন চ্যানেল এবং অনলাইনে প্রচার করা হবে। দশ দিনব্যাপী এ অনুষ্ঠানমালায় আলোচনা অনুষ্ঠান, সাংস্কৃতিক অনুষ্ঠান, অডিও ভিজুয়াল কনটেন্ট এবং অন্যান্য পরিবেশনা থাকবে। মুজিববর্ষ যথাযথভাবে উদ্যাপনের অংশ হিসেবে গৃহীত এসব কর্মসূচি বাস্তবায়নের বিভিন্ন দিক নিয়ে সভায় বিস্তারিত আলোচনা করা হয়।

 সভায় অন্যান্যের মধ্যে সাবেক অর্থমন্ত্রী আবুল মাল আবদুল মুহিত; মুক্তিযুদ্ধ বিষয়ক মন্ত্রী আ ক ম মোজাম্মেল হক; স্থানীয় সরকার মন্ত্রী মোঃ তাজুল ইসলাম; শিক্ষা মন্ত্রী ডা. দীপু মনি; পররাষ্ট্র মন্ত্রী এ কে আব্দুল মোমেন; যুব ও ক্রীড়া প্রতিমন্ত্রী মোঃ জাহিদ আহসান রাসেল; পররাষ্ট্র প্রতিমন্ত্রী মোঃ শাহ্রিয়ার আলম; তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক; সংস্কৃতি বিষয়ক প্রতিমন্ত্রী কে এম খালিদ; ঢাকা দক্ষিণ সিটি কর্পোরেশনের মেয়র ব্যারিস্টার শেখ ফজলে নূর তাপস; ঢাকা উত্তর সিটি কর্পোরেশনের মেয়র মোঃ আতিকুল ইসলাম; প্রধানমন্ত্রীর মুখ্য সচিব ড. আহমদ কায়কাউস; স্থানীয় সরকার বিভাগের সিনিয়র সচিব হেলালুদ্দীন আহমদ; গৃহায়ন ও গণপূর্ত মন্ত্রণালয়ের সচিব মোঃ শহীদ উল্লা খন্দকার; যুব ও ক্রীড়া মন্ত্রণালয়ের সচিব মোঃ আখতার হোসেন; সংস্কৃতি বিষয়ক মন্ত্রণালয়ের সচিব মোঃ বদরুল আরেফীন; তথ্য মন্ত্রণালয়ের সচিব খাজা মিয়া; বাংলাদেশ টেলিভিশনের মহাপরিচালক এস এম হারুন-অর-রশীদ; গণপূর্ত বিভাগের প্রধান প্রকৌশলী মোহাম্মদ শামীম আখতার; সাবেক সচিব আকতারী মমতাজ; সাংস্কৃতিক ব্যক্তিত্ব সৈয়দ হাসান ইমাম; নাট্যজন রামেন্দু মজুমদার; মুক্তিযুদ্ধ জাদুঘরের ট্রাস্টি মফিদুল হক; সংগীত শিল্পী রেজওয়ানা চৌধুরী বন্যা; বাংলা একাডেমির মহাপরিচালক হাবীবুল্লাহ সিরাজী; বাংলাদেশ শিল্পকলা একাডেমির মহাপরিচালক লিয়াকত আলী লাকী; কবি তারিক সুজাত; সাংবাদিক সুভাষ সিংহ রায় এবং মন্ত্রিপরিষদ বিভাগ; মুক্তিযুদ্ধ বিষয়ক মন্ত্রণালয়; সশস্ত্র বাহিনী বিভাগ ও জাতীয় বাস্তবায়ন কমিটির কার্যালয়ের কর্মকর্তাবৃন্দ অংশগ্রহণ করেন।

#

নাসরীন/নাইচ/সঞ্জীব/জয়নুল/২০২১/২১৫০ঘণ্টা

তথ্যবিবরণী নম্বর : ৪৯৪

**দু’টি বিলে রাষ্ট্রপতির সম্মতি জ্ঞাপন**

ঢাকা, ১৮ মাঘ (১ ফেব্রুয়ারি) :

রাষ্ট্রপতি মোঃ আবদুল হামিদ জাতীয় সংসদের একাদশ অধিবেশনে গৃহীত দু’টি বিলে আজ সম্মতি জ্ঞাপন করেছেন।

রাষ্ট্রপতির সম্মতিপ্রাপ্ত বিল দু’টি হলো -বাংলাদেশ ট্রাভেল এজেন্সি (নিবন্ধন ও নিয়ন্ত্রণ) (সংশোধন) বিল, ২০২১ এবং The Civil Courts (Amendment) Bill, 2021.

#

মাহমুদ/রোকসানা/নাইচ/সঞ্জীব/আব্বাস/২০২১/২০৪৩ ঘণ্টা

তথ্যবিবরণী নম্বর : ৪৯৩

**সিনিয়র সচিব পদে নিয়োগ**

ঢাকা, ১৮ মাঘ (১ ফেব্রুয়ারি) :

 কৃষি মন্ত্রণালয়ের সচিব মোঃ মেসবাহুল ইসলামকে সিনিয়র সচিব পদে নিয়োগপূর্বক একই মন্ত্রণালয়ে এবং সুরক্ষা সেবা বিভাগের সচিব মোঃ শহিদুজ্জামানকে সিনিয়র সচিব পদে নিয়োগপূর্বক একই বিভাগে পদায়ন করা হয়েছে।

 গত ৩১ জানুয়ারি জনপ্রশাসন মন্ত্রণালয় এ সংক্রান্ত দু’টি পৃথক প্রজ্ঞাপন জারি করেছে।

#

লতিফ/রোকসানা/নাইচ/সঞ্জীব/আব্বাস/২০২১/২০৩১ ঘণ্টা

তথ্যবিবরণী নম্বর : ৪৯২

**জাতীয় সংসদে ‘শেখ হাসিনা মেডিকেল বিশ্ববিদ্যালয়, খুলনা, আইন, ২০২১’ পাস**

ঢাকা, ১৮ মাঘ (১ ফেব্রুয়ারি) :

 আজ মহান জাতীয় সংসদে ‘শেখ হাসিনা মেডিকেল বিশ্ববিদ্যালয়, খুলনা, আইন, ২০২১’ পাস হয়েছে। বাংলাদেশের চিকিৎসা ক্ষেত্রে উচ্চশিক্ষা, গবেষণা, সেবার মান উন্নয়ন এবং সুযোগ-সুবিধা সম্প্রসারণের লক্ষ্যে সরকার সকল বিভাগীয় শহরে মেডিকেল বিশ্ববিদ্যালয় স্থাপনের পরিকল্পনা গ্রহণ করেছে। এরই ধারাবাহিকতায় সরকার খুলনা জেলায় ‘শেখ হাসিনা মেডিকেল বিশ্ববিদ্যালয়, খুলনা’ স্থাপনের সিদ্ধান্ত গ্রহণ করেছে। এ মেডিকেল বিশ্ববিদ্যালয়টির সাথে ১২০০ শয্যার একটি হাসপাতাল স্থাপনের পরিকল্পনা রয়েছে।

 দেশের ৩৮টি সরকারি মেডিকেল কলেজ, ২টি সরকারি ডেন্টাল কলেজ ও ৮টি সরকারি মেডিকেল কলেজের ডেন্টাল ইউনিট; ৭৫টি বেসরকারি মেডিকেল কলেজ, ১৩টি বেসরকারি ডেন্টাল কলেজ ও ১৪টি বেসরকারি মেডিকেল কলেজের ডেন্টাল ইউনিট এবং ৪৬টি সরকারি নার্সিং ইনস্টিটিউট ও ৩১৭টি বেসরকারি নার্সিং ইনস্টিটিউট-সহ চিকিৎসা শিক্ষা প্রতিষ্ঠানসমূহ হতে প্রতিবছর বিপুল সংখ্যক শিক্ষার্থী পাস করে বের হয়।

 বর্তমানে শুধু বঙ্গবন্ধু শেখ মুজিব মেডিকেল বিশ্ববিদ্যালয়ে এসকল শিক্ষার্থীদের চিকিৎসা শাস্ত্রে উচ্চ শিক্ষা গ্রহণের সুযোগ রয়েছে। প্রতিবছর বঙ্গবন্ধু শেখ মুজিব মেডিকেল বিশ্ববিদ্যালয়ে ২৩৩৪ জন শিক্ষার্থী উচ্চ শিক্ষা গ্রহণ করতে পারেন। উচ্চ শিক্ষার চাহিদার তুলনায় এ সংখ্যা খুবই অপ্রতুল।

 সেজন্য চিকিৎসা শাস্ত্রে উচ্চ শিক্ষার সুযোগ বৃদ্ধিকল্পে সরকার চট্টগ্রাম, রাজশাহী ও সিলেট মেডিকেল বিশ্ববিদ্যালয় স্থাপন করে এবং এরই ধারাবাহিকতায় খুলনা জেলায় ‘শেখ হাসিনা মেডিকেল বিশ্ববিদ্যালয়, খুলনা’ স্থাপনের উদ্যোগ গ্রহণ করা হয়েছে।

 খুলনায় শেখ হাসিনা মেডিকেল বিশ্ববিদ্যালয় স্থাপিত হলে খুলনা বিভাগের আওতাধীন সকল সরকারি ও বেসরকারি মেডিকেল কলেজ, ডেন্টাল কলেজ, নার্সিং কলেজ ও ইনস্টিটিউট এবং চিকিৎসা শিক্ষার সাথে সংশ্লিষ্ট মেডিকেল প্রতিষ্ঠানসমূহ এ বিশ্ববিদ্যালয়ে অধিভুক্ত হবে।

#

মাইদুল/রোকসানা/পাশা/রফিকুল/জয়নুল/২০২১/১৯৩০ঘণ্টা

তথ্যবিবরণী নম্বর : ৪৯১

**মানবিক মূল্যবোধ ও নৈতিকতাসম্পন্ন জাতি গঠনে**

**মন্দিরভিত্তিক শিশু ও গণশিক্ষা কার্যক্রম সহায়ক ভূমিকা পালন করছে**

 **-- পরিবেশ, বন ও জলবায়ু পরিবর্তন মন্ত্রী**

ঢাকা, ১৮ মাঘ (১ ফেব্রুয়ারি) :

 পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, প্রত্যেক শিশুকে সৎ, আদর্শ, মানবিক মূল্যবোধ ও নৈতিকতা শিক্ষা প্রদানের জন্য ধর্ম বিষয়ক মন্ত্রণালয় বাস্তবায়নাধীন মন্দিরভিত্তিক শিশু ও গণশিক্ষা প্রকল্প সহায়ক ভূমিকা পালন করছে। তিনি বলেন, এ কার্যক্রমের মাধ্যমে শিশুদের প্রাক-প্রাথমিক শিক্ষা, বয়স্কদের সাক্ষর জ্ঞান এবং শিক্ষার্থীদের ধর্মীয় ও নৈতিক শিক্ষা প্রদান করা হচ্ছে। ফলে দেশে প্রাথমিক শিক্ষার হার বৃদ্ধি পাচ্ছে, নিরক্ষরতা দূরীভূত হচ্ছে এবং ধর্মীয় ও নৈতিক শিক্ষার মাধ্যমে দেশের তরুণ ও যুবকদের মাঝে আদর্শ, নৈতিকতা, সহনশীলতা ও মানবিক মূল্যবোধের উন্মেষ ঘটছে।

 আজ ‘মানবিক মূল্যবোধ ও নৈতিকতাসম্পন্ন জাতিগঠনে মন্দিরভিত্তিক শিশু ও গণশিক্ষা প্রকল্পের ভূমিকা’ শীর্ষক ভার্চুয়াল কর্মশালায় মন্ত্রী মন্ত্রণালয়ে তাঁর অফিসকক্ষ থেকে অনলাইনে যুক্ত হয়ে প্রধান অতিথির বক্তব্যে এসব কথা বলেন।

 মন্ত্রী বলেন, প্রকল্পটিতে ৮০ শতাংশ মহিলা শিক্ষক নিয়োগ দেয়ায় নারীর ক্ষমতায়নেও এটি সহায়ক ভূমিকা পালন করছে। এ সকল মহিলারা পরিবারের পাশাপাশি মন্দিরভিত্তিক শিক্ষাকেন্দ্রে শিক্ষার্থীদের শিক্ষা প্রদানের মাধ্যমে দেশের আর্থসামাজিক উন্নয়নে অগ্রণী ভূমিকা পালন করছে এবং সমাজে নিজেকেও সমৃদ্ধ হিসেবে গড়ে তুলছে। তিনি বলেন, ধর্মীয় আবেশে মন্দিরের আঙিনার মতো পবিত্র স্থানে বসে শিক্ষার্থীদের শিক্ষা প্রদান করার ফলে শিক্ষার্থীদের মনে উন্নত চিন্তার উন্মেষ ঘটছে। দেশের হিন্দু অধ্যুষিত, অনগ্রসর ও সুবিধাবঞ্চিত জনগোষ্ঠীর জীবনমান উন্নয়ন ও সচেতনতা সৃষ্টিতেও এটি কার্যকর ভূমিকা রাখছে ।

 কর্মশালায় সভাপতিত্ব করেন মৌলভীবাজার জেলার জেলা প্রশাসক মীর নাহিদ আহসান। বিশেষ অতিথি হিসেবে উপস্থিত ছিলেন হিন্দু ধর্মীয় কল্যাণ ট্রাস্ট্রের ট্রাস্টি ও সাবেক সচিব অশোক মাধব রায়, মন্দিরভিত্তিক শিশু ও গণশিক্ষা প্রকল্পের প্রকল্প পরিচালক ও সরকারের অতিরিক্ত সচিব রণজিৎ কুমার দাস, উপপ্রকল্প পরিচালক (উপসচিব) সৌরেন্দ্র নাথ সাহা, মৌলভীবাজার সদর উপজেলা পরিষদের চেয়ারম্যান মোঃ কামাল হোসেন, উপজেলা নির্বাহী অফিসার মোঃ শফিকুল ইসলাম প্রমুখ।

#

দীপংকর/রোকসানা/পাশা/রফিকুল/জয়নুল/২০২১/১৮৫০ঘণ্টা

তথ্যবিবরণী নম্বর : ৪৯০

**বাংলাদেশ স্যাটেলাইট কোম্পানি পরিদর্শনে তথ্যমন্ত্রী**

**টিআরপি নির্ধারণ এবং বিদেশি চ্যানেলের ক্লিনফিড পেতে কারিগরি সহায়তায় প্রস্তুত বিএসসিএল**

ঢাকা, ১৮ মাঘ (১ ফেব্রুয়ারি) :

 টিআরপি নির্ধারণ এবং বিদেশি চ্যানেলের ক্লিনফিড পেতে কারিগরি সহায়তায় বাংলাদেশ স্যাটেলাইট কোম্পানি লিমিটেড-বিএসসিএল প্রস্তুত রয়েছে, বলেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

 আজ রাজধানীর বাংলা মোটরে কাজী নজরুল ইসলাম এভিনিউয়ে বাংলাদেশ স্যাটেলাইট কোম্পানি লিমিটেড (বিএসসিএল) এর কার্যক্রম পরিদর্শন শেষে সাংবাদিকদের মন্ত্রী একথা বলেন। বিএসসিএল এর চেয়ারম্যান ড. শাহজাহান মাহমুদ, পরিচালক অধ্যাপক ড. সাজ্জাদ হোসেন, তথ্য মন্ত্রণালয়ের অতিরিক্ত সচিব মোঃ মিজান-উল-আলম-সহ সংস্থাটির কর্মকর্তাবৃন্দ এ সময় উপস্থিত ছিলেন।

 মন্ত্রী বলেন, ‘আমাদের দেশে একটি বা দু’টি বেসরকারি প্রতিষ্ঠান যারা টিআরপি নির্ধারণ করে তাদের প্রক্রিয়ায় অনেক নমুনা সংগ্রহের কথা বলা হলেও বঙ্গবন্ধু স্যাটেলাইট কোম্পানি জানিয়েছে যে তারা মাত্র ১৬৪টি নমুনা সংগ্রহ  করে সেখান থেকে টিআরপি দেয়, যা কোনোভাবেই গ্রহণযোগ্য নয়।’

 বাংলাদেশের জনসংখ্যার নিরিখে কমপক্ষে ১০ হাজার নমুনা চলমানভাবে নিয়ে কাজ করলেই প্রকৃত চিত্রটা পাওয়া যাবে, অন্যথায় পাওয়া যাবে না উল্লেখ করে মন্ত্রী জানান, ভারতে ৭০ থেকে ৮০ হাজার নমুনা ‘কন্টিনিউয়াসলি কালেকশন’ করা হয় এবং সেভাবেই টিআরপি দেয়া হয়। সেখানে সরকারের আওতাভুক্ত একটি প্রতিষ্ঠানের মাধ্যমে কয়েকটি সংযুক্ত সংস্থার মাধ্যমে টিআরপি নির্ধারণ করা হয়।

 ড. হাছান বলেন, ‘আমাদের দেশে এখন যে অবৈজ্ঞানিক ও ভৌতিক পদ্ধতিতে টিআরপি দেয়া হচ্ছে, সেখানে আমরা স্বচ্ছতা আনার চেষ্টা করছি। সেজন্য ইতিমধ্যেই একটা কমিটি হয়েছে, কমিটি বেশ কয়েকটা বৈঠক করেছে। আমরা খুব সহসা সমাধানে পৌঁছাবো এবং বঙ্গবন্ধু স্যাটেলাইট কোম্পানি এব্যাপারে সম্পূর্ণ টেকনিক্যাল সাপোর্ট দিতে প্রস্তুত আছে বলে জানিয়েছে। কিভাবে ১০ হাজার স্যাম্পল কন্টিনিউয়াসলি কালেকশন করা যায় সেই কারিগরি সহায়তা দিতে তাদের প্রস্তুতি আমাদের জন্য অত্যন্ত আনন্দের খবর। সুতরাং এব্যাপারে আমরা খুব সহসা একটা সমাধানে পৌঁছাতে পারবো বলে আশা করছি।’

 মন্ত্রী এ সময় বিদেশি চ্যানেলের ক্লিনফিড বাস্তবায়নের বিষয়ে বলেন, ‘আপনারা জানেন যে, আমাদের দেশের আইন অনুযায়ী বিদেশি চ্যানেলগুলো কোনো ধরনের বিজ্ঞাপন প্রদর্শন করতে পারে না। বিদেশি চ্যানেলের মাধ্যমে বাংলাদেশি বিজ্ঞাপন প্রদর্শন আমরা বন্ধ করেছি। কিন্তু বিদেশের পণ্যের বিজ্ঞাপন এখনো প্রদর্শিত হচ্ছে। আইন কিন্তু সেটাকেও অনুমোদন করে না। এটা নিয়ে বেশ কিছুদিন ধরে কাজ চলছে। আজকে বিএসসিএল জানালো, তারা প্রয়োজনে ক্লিনফিড তৈরি করে দিতে পারবে যদিও এ দায়িত্ব যারা লাইসেন্স নিয়েছে তাদেরই। বাংলাদেশে প্রদর্শনের জন্য যারা লাইসেন্স নিয়েছে সেই সংশ্লিষ্ট চ্যানেলের দায়িত্ব হচ্ছে এদেশের আইন অনুসরণ করে ক্লিনফিড পাঠানো বা ক্লিনফিড সম্প্রচারের ব্যবস্থা করা।’

-২-

 সব বিদেশি চ্যানেলগুলোতে আইন অনুযায়ী ক্লিনফিড চললে আমাদের যে টেলিভিশন শিল্পই শুধু উপকৃত হবে তা নয়, পত্রপত্রিকা থেকে শুরু করে আমাদের পুরো গণমাধ্যমের সবাই উপকৃত হবে, বলেন ড. হাছান।

 মন্ত্রী বলেন, ২০১৯ সালের ২রা অক্টোবর থেকে বাংলাদেশের সবক’টি স্যাটেলাইট চ্যানেল বিদেশি স্যাটেলাইটের স্লট ভাড়ার পরিবর্তে বঙ্গবন্ধু স্যাটেলাইট ব্যবহার করছে  এবং এটি আমাদের গর্বের বিষয় যে আমাদের নিজস্ব স্যাটেলাইট আছে। বাংলাদেশের পতাকা সংবলিত বঙ্গবন্ধু স্যাটেলাইট উৎক্ষেপণের মধ্যদিয়ে বঙ্গবন্ধুকন্যা শেখ হাসিনার নেতৃত্বে আজকে জলে-স্থলে-অন্তরীক্ষে বাংলাদেশের বিজয়কেতন উড়ছে। আমাদের নিজস্ব স্যাটেলাইট টেলি-মেডিসিন, টেলি-এডুকেশন, ইন্টারনেট সেবা-সহ আমাদের গণমাধ্যমের উন্নয়নের স্বার্থে আরো অনেক ধরনের সুযোগ সুবিধা দেয়ার জন্য প্রস্তুত রয়েছে।

 টেলিভিশন সাংবাদিকদের বেতনভাতা নিয়মিতকরণ সম্পর্কিত এক প্রশ্নের উত্তরে মন্ত্রী বলেন, ‘আমরা কিছু ব্যবস্থা নেয়ার কারণে টেলিভিশনগুলো আগের চেয়ে ভালো অবস্থায় আছে তাই আমি অনুরোধ জানাবো সবাই যেন বেতনভাতা সঠিকভাবে পরিশোধ করেন। আর আমরা আশা করছি এটা খুব সহসা গণমাধ্যমকর্মী আইন পার্লামেন্টে নিয়ে যেতে পারবো। এটি যখন আইনে রূপান্তর হবে তখন সবার আইনি সুরক্ষা নিশ্চিত হবে।’

**তথ্যমন্ত্রীর পিতা আলহাজ নুরুচ্ছফা তালুকদারের ১০ম মৃত্যুবার্ষিকী ২ ফেব্রুয়ারি** **মঙ্গলবার**

 মহান মুক্তিযুদ্ধের অন্যতম সংগঠক, বৃহত্তর চট্টগ্রাম আইনজীবী সমিতির সাবেক সভাপতি ও পাবলিক প্রসিকিউটর (পিপি) এবং তথ্যমন্ত্রী ড. হাছান মাহ্‌মুদ এর পিতা আলহাজ এডভোকেট নুরুচ্ছফা তালুকদারের ১০ম মৃত্যুবার্ষিকী আগামীকাল ২ ফেব্রুয়ারি, মঙ্গলবার ।

 চট্টগ্রামের রাঙ্গুনিয়ার সুখবিলাস উচ্চ বিদ্যালয়ের অন্যতম প্রতিষ্ঠাতা শিক্ষানুরাগী এই সমাজসেবকের আত্মার শান্তিকামনা করে তথ্যমন্ত্রীর চট্টগ্রাম শহরস্থ বাসভবনের পাশে মৌসুমী আবাসিক এলাকার আলিফ মিম জামে মসজিদ, চট্টগ্রাম কোর্টবিল্ডিং জামে মসজিদ এবং রাঙ্গুনিয়ায় নিজ বাসভবনে কোরান খতম ও মিলাদ মাহফিল আয়োজন করেছে মরহুমের পরিবার। সকল আত্মীয়-স্বজন, বন্ধু-বান্ধব ও শুভাকাঙ্ক্ষীদের কাছে দোয়া চেয়েছেন তাঁরা।

#

আকরাম/রোকসানা/পাশা/রফিকুল/রেজাউল/২০২১/১৮৪২ ঘণ্টা

তথ্যবিবরণী নম্বর : ৪৮৯

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১৮ মাঘ (১ ফেব্রুয়ারি) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১২ হাজার ৪৭৫ জনের নমুনা পরীক্ষা করে ৪৪৩ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৩৫ হাজার ৫৮২ জন।

 গত ২৪ ঘণ্টায় ১০জন-সহ এ পর্যন্ত ৮ হাজার ১৩৭ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৮০ হাজার ২১৬ জন।

#

হাবিবুর/রোকসানা/পাশা/রফিকুল/রেজাউল/২০২১/১৭২৮ ঘণ্টা

তথ্যবিবরণী নম্বর : ৪৮৮

**বঙ্গবন্ধুর প্রতিকৃতিতে নবযোগদানকৃত হিসাব মহানিয়ন্ত্রকের পুষ্পস্তবক অর্পণ**

ঢাকা, ১৮ মাঘ (১ ফেব্রুয়ারি) :

 নবনিযুক্ত হিসাব মহানিয়ন্ত্রক (সিজিএ) মো: নুরুল ইসলাম ধানমণ্ডি ৩২ নম্বরে জাতির পিতা বঙ্গবন্ধু শেখ মুজিবুর রহমান এর প্রতিকৃতিতে পুষ্পস্তবক অর্পণ করেন। তিনি জাতির পিতা ও ১৫ আগস্ট নিহত সকল শহীদের রুহের মাগফেরাত কামনা করেন।

 নুরুল ইসলাম মুক্তিযুদ্ধ চলাকালীন জাতির পিতার অবিসংবাদিত ও অদম্য নেতৃত্ব এবং মুক্তিযুদ্ধপরবর্তী বঙ্গবন্ধুর সোনার বাংলা গড়ার প্রত্যয় ও দূরদর্শী স্বপ্নের কথা গভীর শ্রদ্ধাভরে স্মরণ করেন।

 সিজিএ কার্যালয়ের উচ্চপদস্থ কর্মকর্তাবৃন্দসহ হিসাব মহানিয়ন্ত্রক (সিজিএ) বঙ্গবন্ধুর স্মৃতি বিজড়িত ধানমণ্ডি-৩২ নম্বর জাদুঘর পরিদর্শন করেন এবং পরিদর্শন বইয়ে মতামত ব্যক্ত করেন।

#

নজরুল/অনসূয়া/পরীক্ষিৎ/জসীম/মাসুম/২০২১/১৬৩০ ঘণ্টা

Handout Number : 487

**Foreign Affairs Ministry issued statement on Myanmar issue**

Dhaka, 1 February :

 The Ministry of Foreign Affairs in Dhaka today issued a statement on Myanmar issue saying “Bangladesh firmly adheres to and promotes democratic ethos. We hope that the democratic process and constitutional arrangements will be upheld in Myanmar. As an immediate and friendly neighbour, we would like to see peace and stability in Myanmar. We have been persistent in developing mutually beneficial relations with Myanmar and have been working with Myanmar for the voluntary, safe and sustained repatriation of the Rohingyas sheltered in Bangladesh. We expect these processes to continue in right earnest.”

#

Tohidul/Anasuya/ Parikshit/Asma/2021/1424hours

তথ্যবিবরণী নম্বর : ৪৮৬

**জাতীয় নিরাপদ খাদ্য দিবসে প্রধানমন্ত্রীর বাণী**

ঢাকা, ১৮ মাঘ (১ ফেব্রুয়ারি) :

 প্রধানমন্ত্রী শেখ হাসিনা আগামীকাল ২ ফেব্রুয়ারি জাতীয় নিরাপদ খাদ্য দিবস উপলক্ষ্যে নিম্নোক্ত বাণী প্রদান করেছেন :

“দেশে চতুর্থবারের ন্যায় ‘জাতীয় নিরাপদ খাদ্য দিবস’ পালন করা হচ্ছে জেনে আমি আনন্দিত। এ উপলক্ষ্যে আমি সংশ্লিষ্ট সকলকে শুভেচ্ছা জানাই। দিবসটির এবারের প্রতিপাদ্য ‘টেকসই উন্নয়ন-সমৃদ্ধ দেশ, নিরাপদ খাদ্যের বাংলাদেশ’ অত্যন্ত সময়োপযোগী হয়েছে বলে আমি মনে করি।

আওয়ামী লীগ সরকার ক্ষুধা ও দারিদ্র্যমুক্ত সমৃদ্ধ বাংলাদেশ গড়ে তোলার লক্ষ্যে ‘রূপকল্প ২০২১’ বাস্তবায়ন করেছে এবং ‘রূপকল্প ২০৪১’ বাস্তবায়নে দুর্বার গতিতে অগ্রসর হচ্ছে। বিশ্বে বাংলাদেশ এখন উন্নয়নের ‘রোল মডেল’। করোনা মহামারির প্রেক্ষাপটে বিশ্ব অর্থনৈতিক মন্দা সত্ত্বেও দেশের অর্থনীতি দৃঢ় অবস্থানে আছে।

সবার জন্য খাদ্য নিরাপত্তা অর্জনের পাশাপাশি জনগণের নিরাপদ খাদ্য সরবরাহ নিশ্চিত করতে আমরা নিরলসভাবে কাজ করে যাচ্ছি। ভেজাল ও দূষণমুক্ত নিরাপদ খাদ্য প্রাপ্তির অধিকার নিশ্চিতকরণে আমরা ‘নিরাপদ খাদ্য আইন, ২০১৩’ প্রণয়ন করে ২০১৫ সালে ‘বাংলাদেশ নিরাপদ খাদ্য কর্তৃপক্ষ’ প্রতিষ্ঠা করেছি। প্রতিষ্ঠানটি নিরাপদ খাদ্য নিশ্চিত করতে ইতোমধ্যে প্রয়োজনীয় বিধি-বিধান প্রণয়নসহ জনসচেতনতামূলক কর্মসূচি, ভেজাল ও দূষণ বিরোধী অভিযান পরিচালনা, বৈজ্ঞানিক গবেষণা কার্যক্রম ও দেশি-বিদেশি বিভিন্ন সংস্থার সঙ্গে সমন্বয় করে সফলভাবে কার্যক্রম পরিচালনা করছে।

 দেশের মানুষের খাদ্য নিরাপত্তা নিশ্চিত করতে আমাদের সরকার সার, বীজ ও সেচের সঙ্গে সঙ্গে কৃষিতে যান্ত্রিকীকরণের ওপর ব্যাপক জোর দিয়েছে। এতে করে খাদ্যের অপচয় এবং অনিরাপদতার ঝুঁকি হ্রাস পাচ্ছে। সুস্বাস্থ্য রক্ষায় আমাদের খাদ্যাভ্যাসে শাকসবজি, ফলমূল, মাছ, মাংস ও দুধের পরিমাণ বাড়ানোর পাশাপাশি এ সকল খাবারের নিরাপদতাও নিশ্চিত করতে হবে। বিশ্বায়নের যুগে আন্তর্জাতিক বাণিজ্য ও পর্যটন শিল্পের বিকাশে খাদ্যের বহুমুখীতা এবং এর নিরাপদতার বিকল্প নেই। বিশেষ করে বৈশ্বিক উষ্ণতা বৃদ্ধির সঙ্গে সঙ্গে খাদ্যের নিরাপদতার ঝুঁকি ক্রমান্বয়ে বৃদ্ধি পাচ্ছে। তাই খাদ্য নিরাপদতার দিকে আমাদের সকলের অধিক গুরত্ব প্রদান করতে হবে।

 খাদ্য উৎপাদন হতে ভোগ পর্যন্ত প্রতিটি ধাপে খাদ্যের নিরাপদতা ও পুষ্টিমান বজায় রাখতে হবে। দেশের প্রতিটি মানুষ খাদ্যের নিরাপদতার সঙ্গে সংশ্লিষ্ট। তাই এক্ষেত্রে সকল সরকারি-বেসরকারি প্রতিষ্ঠানকে একযোগে কাজ করতে হবে। আমি আশা করি, জনসাধারণের সচেতনতা বৃদ্ধি এবং অংশীজনের কার্যকর ভূমিকার মাধ্যমে সকলের সম্মিলিত প্রচেষ্টায় আমরা সবার জন্য নিরাপদ খাদ্য নিশ্চিত করতে সক্ষম হবো। গড়ে তুলবো জাতির পিতা বঙ্গবন্ধু শেখ মুজিবুর রহমানের স্বপ্নের ক্ষুধা-দারিদ্র্যমুক্ত ও সুখী-সমৃদ্ধ সোনার বাংলাদেশ।

আমি ‘জাতীয় নিরাপদ খাদ্য দিবস ২০২১’ এর সার্বিক সাফল্য কামনা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

ইমরুল/অনসূয়া/পরীক্ষিৎ/জসীম/মাসুম/২০২১/১৪৩৬ ঘণ্টা

তথ্যবিবরণী নম্বর : ৪৮৫

**জাতীয় নিরাপদ খাদ্য দিবসে রাষ্ট্রপতির বাণী**

ঢাকা, ১৮ মাঘ (১ ফেব্রুয়ারি) :

 রাষ্ট্রপতি মোঃ আবদুল হামিদ আগামীকাল ২ ফেব্রুয়ারি জাতীয় নিরাপদ খাদ্য দিবস উপলক্ষ্যে নিম্নোক্ত বাণী প্রদান করেছেন :

“খাদ্য মন্ত্রণালয় কর্তৃক চতুর্থবারের মতো ‘জাতীয় নিরাপদ খাদ্য দিবস’ উদ্‌যাপনের উদ্যোগকে আমি স্বাগত জানাই। জাতীয় নিরাপদ খাদ্য দিবসের এবারের প্রতিপাদ্য ‘টেকসই উন্নয়ন-সমৃদ্ধ দেশ, নিরাপদ খাদ্যের বাংলাদেশ’ যথার্থ হয়েছে বলে আমি মনে করি।

জনস্বাস্থ্য নিশ্চিত করতে নিরাপদ ও পুষ্টিকর খাবারের কোনো বিকল্প নেই। অনিরাপদ খাদ্য গ্রহণে ক্যান্সার, কিডনিরোগ, বিকলাঙ্গতাসহ মারাত্মক স্বাস্থ্যঝুঁকির সৃষ্টি হয়। এজন্য সংশ্লিষ্ট সকল সংস্থার সমন্বয়ে আইনের যথাযথ প্রয়োগ ও নিরাপদ খাদ্য বিষয়ে জণসচেতনতামূলক কার্যক্রম আরো বেগবান করা অত্যন্ত জরুরি। বাংলাদেশ নিরাপদ খাদ্য কর্তৃপক্ষ নিরাপদ খাদ্য সম্পর্কিত ১৩টি বিধিবিধান তৈরি করে সংশ্লিষ্ট সকল প্রতিষ্ঠানের সাথে সমন্বয়ের মাধ্যমে কার্যক্রম পরিচালনা করছে এবং নিরাপদ খাদ্য বিষয়ে সচেতনতা বৃদ্ধিসহ নিয়মিত মনিটরিং ও ভেজাল বিরোধী অভিযান পরিচালনা করছে যা অত্যন্ত প্রশংসনীয়। নিরাপদ খাদ্য ব্যবস্থা প্রতিষ্ঠার জন্য আমাদের সর্বাগ্রে প্রয়োজন খাদ্য উৎপাদনে নিরাপদ প্রযুক্তি ও উপকরণ ব্যবহার নিশ্চিত করা। নিয়মিত নজরদারি ও সচেতনতামূলক কার্যক্রম পরিচালনা এ ক্ষেত্রে কার্যকর ভূমিকা রাখবে বলে আমার দৃঢ় বিশ্বাস।

সকলের জন্য পুষ্টিকর ও নিরাপদ খাদ্য নিশ্চিতকরণ জাতিসংঘের টেকসই উন্নয়ন লক্ষ্যমাত্রার একটি অন্যতম অনুষঙ্গ। বর্তমান সরকার জনস্বাস্থ্যের উন্নয়নে নিরাপদ খাদ্য প্রাপ্তি, চিকিৎসা সুবিধা বৃদ্ধি, স্বাস্থ্য শিক্ষা ও স্যানিটেশন ব্যবস্থার উন্নয়নসহ ব্যাপক কর্মসূচি বাস্তবায়ন করছে। এসকল কর্মসূচির সুষ্ঠু বাস্তবায়ন জনস্বাস্থ্য সংশ্লিষ্ট অভীষ্ট উন্নয়ন লক্ষ্যমাত্রাসমূহ অর্জনে ইতিবাচক ভূমিকা পালন করবে বলে আমি মনে করি। মেধামননে উৎকর্ষ ও কর্মক্ষম একটি জাতি গঠনে সকলের জন্য নিরাপদ ও পুষ্টিকর খাদ্য নিশ্চিত করাই হোক জাতীয় নিরাপদ খাদ্য দিবসে আমাদের সকলের অঙ্গীকার।

আমি ‘জাতীয় নিরাপদ খাদ্য দিবস ২০২১’ উপলক্ষ্যে গৃহীত সকল কর্মসূচির সার্বিক সাফল্য কামনা করছি।

 জয় বাংলা।

খোদা হাফেজ, বাংলাদেশ চিরজীবী হোক।”

#

হাসান/অনসূয়া/পরীক্ষিৎ/জসীম/মাসুম/২০২১/১৪৩৬ ঘণ্টা

তথ্যবিবরণী        নম্বর : ৪৮৪

**‘বঙ্গবন্ধু শেখ মুজিব কুইজ’ প্রতিযোগিতা**

**গতকালের বিজয়ীদের তালিকা**

ঢাকা, ১৮ মাঘ (১ ফেব্রুয়ারি) :

          জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষ্যে আয়োজিত গতকালের অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার স্মার্টফোন বিজয়ী পাঁচজন হলেন : রাজশাহীর রফিকুল ইসলাম সাগর, ঢাকার সুমন গোমেজ, চট্টগ্রামের সুমিন চাকমা, পাবনার মোসা: মনোয়ারা খাতুন এবং চট্টগ্রামের মোসাম্মাৎ আমেনা আক্তার।

          গতকালের কুইজে ৮২ হাজার ৮৫০ জন প্রতিযোগী অংশগ্রহণ করেছিলেন।

          স্মার্টফোন বিজয়ী পাঁচজনসহ ১০০ জিবি মোবাইল ডাটা বিজয়ী ১০০ জনের ছবিযুক্ত নামের তালিকা
জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা [https://quiz.priyo.com](https://quiz.priyo.com/) থেকে জানা যাবে।

#

মোহসিন/অনসূয়া/পরীক্ষিৎ/জসীম/মাসুম/২০২১/১৩০০ ঘণ্টা